নতুন বছর মানেই নতুন কিছু, নতুন বছরে আমরা ভুলে যাই অতীতে গ্লানি, অতীতের দোষ-ত্রুটি। তার সাথে নতুন বছরে আমরা দেখতে শুরু করি নতুন স্বপ্ন, আমাদের হৃদয়ে জেগে উঠে নতুন আশা। আমরা জাতি হিসেবে যেমন পরোপকারী তেমন কিছুটা স্বার্থপর। আর এই বৈশিষ্ট্য আমাদের দেখায় নতুন বছরে নতুন প্রত্যাশা। কেউ কেউ সেই প্রত্যাশা দ্রুত কাটিয়ে উঠে। আবার কেউ কেউ সেই প্রত্যাশার সাগরের মাঝে ডুবে থাকে। আপনাদের প্রত্যাশা রয়েছে, ঠিক একইভাবে আমারও রয়েছে। কেননা নতুন বছর যে প্রত্যাশারই বছর, স্বপ্ন দেখার বছর।  আমাদের বাঙালিদের কাছে ও বঙ্গ অঞ্চলে বসবাসরত বাসিন্দাদের কাছে নববর্ষ ২টি – ইংরেজি নববর্ষ ও বাংলা নববর্ষ। বাংলা নববর্ষের সাথে আমাদের আবেগের সম্পর্ক থাকলেও সমগ্র পৃথিবীতে আজ সার্বজনীনভাবে গ্রেগরীয় পঞ্জিকা প্রচলিত। তাই ইংরেজি নববর্ষ আমাদের জীবন ব্যবস্থার সাথে মিশে গেছে। আর সেজন্যই হয়তো নতুন ইংরেজি বছর ছাড়া আমরা নিজেদের কর্মজীবন কল্পনা করতে পারি না। তাই আমি মনে করি নতুন বছরের প্রত্যাশা এখানে খুব প্রাসঙ্গিক।  সবার মতো আমারও কিছু প্রত্যাশা রয়েছে। পূরণ হোক বা নাই হোক, আশা তো করাই যায়। বাংলা উইকিপিডিয়ায় দেখা যায় সারা বছর ব্যবহারকারীরা অগঠনমূলক সম্পাদনা ও ধ্বংসপ্রবণতা ঠেকাতে কঠোর পরিশ্রম করে ও নিজেদের মূল্যবান সময় ব্যয় করে। আমার প্রত্যাশা হলো নতুন বছরে যেন আগের চেয়ে এই ধরনের সম্পাদনাগুলো কম হয় যাতে সম্পাদকদের উপর দায়িত্বের বোঝা কমে। পাশাপাশি ধ্বংসপ্রবণতা কমাতে যেন আরও ভালো ভালো টুলস, স্ক্রিপ্ট, বট ইত্যাদি তৈরিতে অভিজ্ঞ প্রোগ্রামাররা এগিয়ে আসে। তাছাড়া আমি খেয়াল করেছি যে সম্পাদকরা নিষ্ঠার সাথে টহল দিলেও কিছু অপব্যবহারকারী সূক্ষ্মভাবে ধ্বংসাত্মক কার্যক্রম চালায় যার ফলে বিভিন্ন নিবন্ধে ভুল তথ্য থেকে যাচ্ছে। আমি আশা করি নতুন বছরে আমরা এই ব্যাপারে আরও বেশি সচেষ্ট হতে পারবো।  উইকিপিডিয়ার একটি গুরুত্বপূর্ণ অংশ হচ্ছে চিত্র। আমরা নিবন্ধের উন্নয়নের জন্য প্রাসঙ্গিক মুক্ত ছবি আপলোড করে থাকি। কিন্তু ২০২৩ সালে বাংলাদেশ সরকারের নতুন কপিরাইট আইন ছবি আপলোড করে ব্যবহারের ক্ষেত্রে প্রতিবন্ধকতার সৃষ্টি করছে। আইনের ধারাগুলো পড়ে আমার মনে হয়েছে যে এর কিছু অংশ অস্পষ্ট এবং বিভিন্নভাবে ব্যাখ্যা করার সুযোগ আছে। এতে সরাসরি আগের আইনের ৭২ ধারা বাদ দেওয়া হয়েছে যা বাংলাদেশ সংক্রান্ত তথ্যের প্রতুলতায় বাধা সৃষ্টি করতে পারে। আর তাই সরকারের নিকট আবেদন থাকবে যে তারা যেন ৭২ ধারা ফিরিয়ে এনে মুক্ত বিশ্বকোষের কার্যক্রম অব্যাহত রাখতে সাহায্য করে। পাশাপাশি ব্যাপারটি নিয়ে কাজ করতে আমি উইকিমিডিয়া বাংলাদেশকে অনুরোধ করছি।  গত বছরে বেশ কিছু গুরুত্বপূর্ণ প্রতিযোগিতা ও ইভেন্ট অনুষ্ঠিত হয়েছে। এগুলোর মধ্যে কিছু ইভেন্ট প্রতি বছর হয়ে থাকে, যেমন অমর একুশে নিবন্ধ প্রতিযোগিতা, উইকিপিডিয়া এশীয় মাস ইত্যাদি। কিন্তু কিছু অনিয়মিত বা নতুন ইভেন্ট এবার সম্প্রদায়ে আলোড়ন সৃষ্টি করেছে। উইকিভ্রমণে যে নিবন্ধ প্রতিযোগিতা হয়েছিল সেটা যে এতটা ইতিবাচক প্রতিক্রিয়া পাবে তা আমার ধারণার বাইরে ছিল। ডিসেম্বরে উইকিপিডিয়ায় আয়োজিত গণিত এডিটাথনে পুরস্কারের ব্যবস্থা না থাকলেও এটি সফলতা অর্জন করেছিল। তবে যে ইভেন্টের কথা উল্লেখ করতেই হবে তা হলো বাংলা উইকিসম্মেলন। এবারের উইকিসম্মেলনে কিছু মানুষ অনিচ্ছাসত্ত্বেও যেতে না পারলেও ভালো সফলতা অর্জন করেছে। আমার প্রত্যাশা থাকবে ২০২৪ সালের ন্যায় ২০২৫ সালেও যেন “চমকে দেওয়ার মতো” একাধিক ইভেন্ট আয়োজিত হয়।  আরও একটি প্রত্যাশা আছে, যদিও জানিনা তা পূরণ হবে কিনা। এই বছর আশা থাকবে যেন সকমাস্টাররা বাংলা উইকিপিডিয়ায় তাদের সকপাপেটিং বাদ দিয়ে অলস সময় গঠনমূলক কাজে ব্যয় করবে। সত্যি কথা বলতে তাদের জন্য উইকিপিডিয়ায় অনেকের মূল্যবান সময় নষ্ট হচ্ছে। সময়গুলো যদি নিবন্ধ অনুবাদ বা অন্যান্য কাজে ব্যয় করা যেতো তাহলে আমাদের উইকিপিডিয়া কত সমৃদ্ধ হতে পারতো একটু ভেবে দেখুন! তাই তাদের প্রতি আশা থাকবে তারা যেন সকপাপেটিং বাদ দিয়ে সম্প্রদায়কে সুবিধা করে দেয়।  আমি এটাও আশা করবো যেন নতুন বছরে বাংলা উইকিপিডিয়ায় আমরা নিয়মতান্ত্রিকভাবে কাজ করে যেতে পারি। বিভিন্ন ক্ষেত্রে সিদ্ধান্ত নেওয়ার সময় যেন অন-উইকিতে গঠনমূলক আলোচনার মাধ্যমে মীমাংসায় আসতে পারি। মাঝেমধ্যে এমনটা হয়ে থাকে যে নীতিমালা স্পষ্ট হলেও একেক ব্যবহারকারী নিজেদের মতো নিয়মের ব্যাখ্যা দিয়ে কাজ করে যাচ্ছে। এসবের ফলে হালকা সংঘাত হচ্ছে কিন্তু কেউ কোন ঐক্যমত বা একক সিদ্ধান্তে আসছেনা বা আসতে পারছেনা। অনেক ক্ষেত্রে আলোচনা অমীমাংসিত থেকে যাচ্ছে। তাই এই বছর আমরা যেন এই সমস্যা পেরিয়ে সুস্পষ্টভাবে নীতিমালা ব্যাখ্যার মাধ্যমে সুশৃঙ্খল কর্মব্যবস্থা উইকিপিডিয়ায় কার্যকর করতে পারি – এই প্রত্যাশা আমার সম্প্রদায়ের কাছে থাকবে।  আমরা জানি যে শীত ও বসন্তকালে উইকিপিডিয়ায় মানুষের আনাগোনা ও সম্পাদনা কমে যায়। শীতকালে মূলত কর্মজীবী ও পরীক্ষার্থী ছাড়া অন্যান্যরা কম ব্যস্ত থাকে। কিন্তু তবুও উইকিপিডিয়া কম সক্রিয় থাকে। শীত ও বসন্তে যাদের হাতে অলস সময় পড়ে থাকে তারা উইকিপিডিয়ায় কিছুটা হলেও সময় ব্যয় করবেন – এমন আশা কি আমরা করতে পারিনা?  পরিশেষে বলে যেতে চাই যে উপরে আমার যে প্রত্যাশাগুলো তুলে ধরলাম সেগুলো যে এই বছরেই পূরণ হবে তা আমি বিশ্বাস করিনা। কিন্তু আশা তো করাই যায়। আজ না হোক, আগামীকাল না হোক, এক দিন নিশ্চয়ই প্রত্যাশাগুলো পূরণ হবে। আপনাদের এই বছরের প্রত্যাশাগুলো মন্তব্যে জানান। লেখা শেষ করার আগে এক বিশ্বনন্দিত সাহিত্যিকের কবিতা উদ্ধৃত করে যেতে চাই: